Na temelju članka 6. i članka 117. Zakona o socijalnoj skrbi („Narodne novine“ br. 157/13, 152/14, 99/15, 52/16, 16/17, 130/17) i članka 35. Statuta Grada Sinja („Službeni glasnik Grada Sinja“ br. 10/09, 02/13, 2/18.) Gradsko vijeće Grada Sinja je na 21. sjednici održanoj dana 28. ožujka 2019. godine donijelo      
ODLUKU

 o socijalnoj skrbi Grada Sinja 
I . OPĆE ODREDBE 

Članak 1.

Djelatnošću socijalne skrbi osiguravaju se i ostvaruju pomoći za podmirenje osnovnih životnih potreba socijalno ugroženih i drugih osoba koje one same ili uz pomoć članova obitelji ne mogu zadovoljiti zbog nepovoljnih osobnih, gospodarskih, socijalnih ili drugih okolnosti.
 Odlukom o socijalnoj skrbi Grada Sinja (u daljnjem tekstu: Odluka) utvrđuju se prava i pomoći iz socijalne skrbi koje osigurava Grad Sinj (u daljnjem tekstu Grad) propisana Zakonom kojim se uređuje socijalna skrb (u daljnjem tekstu: Zakon), prava iznad standarda propisanih Zakonom, uvjeti i način njihova ostvarivanja, korisnici socijalne skrbi i postupak za ostvarivanje tih prava.
Članak 2.
            Pomoći iz članka 1. ove Odluke ne mogu se ostvariti na teret Grada, ako je zakonom ili drugim propisom određeno da se ostvaruju na teret Republike Hrvatske te drugih pravnih ili fizičkih osoba.
            Pomoći utvrđene ovom Odlukom su osobne i ne mogu se prenositi na drugu osobu ili nasljeđivati.
Članak 3.
            Sredstva za ostvarivanje prava propisanih Zakonom i sredstva za ostale pomoći utvrđene ovom Odlukom osiguravaju se u proračunu Grada.

Članak 4.

             Poslove ili dio poslova u ostvarivanju prava iz socijalne skrbi propisanih ovom Odlukom, Grad može povjeriti pravnoj ili fizičkoj osobi ovlaštenoj za obavljanje tih poslova na temelju ugovora kojim se reguliraju međusobna prava i obveze. 
            Ovisno o raspoloživim sredstvima u Proračunu Grada, broj korisnika, iznos novčane pomoći i obuhvat socijalne usluge utvrđene ovom Odlukom može se ograničiti zaključkom gradonačelnika, osim u slučaju ostvarivanja prava iz socijalne skrbi utvrđenih Zakonom.
Članak 5.
              Poslove u svezi ostvarivanja pomoći iz socijalne skrbi utvrđenih ovom Odlukom obavlja nadležni upravni odjel Grada Sinja (u daljnjem tekstu: Odjel).
              Izrazi koji se koriste u ovoj Odluci, a imaju rodno značenje, odnose se jednako na muški i ženski rod bez obzira u kojem su rodu navedeni.

 Odredbe ove Odluke koje se odnose na bračnu zajednicu primjenjuju se i na

 izvanbračnu zajednicu.
Članak 6.
              Pojedini izrazi u smislu ove Odluke imaju sljedeće značenje:

1. Samac je osoba koja nema obitelj i živi sama.

2. Obitelj je zajednica koju čine bračni drugovi, djeca i drugi srodnici koji zajedno žive, privređuju, odnosno ostvaruju prihode na drugi način i troše ih zajedno. Članom obitelji smatra se i dijete koje ne živi u obitelji, a nalazi se na školovanju, do završetka redovitog školovanja, a najkasnije do navršene 29. godine života.
3. Kućanstvo je obiteljska ili druga zajednica osoba, koje žive zajedno i podmiruju troškove života bez obzira na srodstvo.
4. Samohrani roditelj je roditelj koji nije u braku niti živi u izvanbračnoj zajednici, koji sam skrbi i uzdržava svoje dijete, što se dokazuje smrtnim listom supružnika ili dokazom da drugi roditelj ne sudjeluje u uzdržavanju djeteta.
5. Jednoroditeljska obitelj je obitelj koju čine dijete, odnosno djeca i jedan roditelj.

6. Izvanbračna zajednica je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi. 
7. Dijete je osoba do navršenih osamnaest godina života. 
8. Osoba s invaliditetom je osoba koja ima dugotrajna tjelesna, mentalna, intelektualna ili osjetilna oštećenja, koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s osobama bez invaliditeta.

9. Dijete s teškoćama u razvoju je dijete koje zbog tjelesnih, senzoričkih, komunikacijskih ili intelektualnih teškoća treba dodatnu potporu za učenje i razvoj kako bi ostvarilo najbolji mogući razvojni ishod i socijalnu uključenost.

10. Udomljenje je oblik skrbi izvan vlastite obitelji kojim se djetetu ili odrasloj osobi osigurava smještaj i skrb u udomiteljskoj obitelji.
11. Posvojenje je poseban oblik obiteljsko-pravnog zbrinjavanja i zaštite djeteta bez odgovarajuće roditeljske skrbi kojim se stvara trajni odnos roditelja i djeteta. Posvojenjem posvojitelji stječu pravo na roditeljsku skrb. Posvojenje se može zasnovati samo ako je u skladu s dobrobiti djeteta.  Posvojenjem nastaje među posvojiteljima i njegovim srodnicima s jedne strane, te posvojenikom i njegovim potomcima s druge strane neraskidiv odnos srodstva i sva prava i dužnosti koje iz toga proizlaze.
12. Osnovne životne potrebe su: prehrana, smještaj, odjeća i druge stvari za osobne potrebe. Osnovne životne potrebe djece i mladeži obuhvaćaju i potrebe koje proizlaze iz njihovog razvoja i odrastanja te odgoja i obrazovanja. Osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz njihovog oštećenja zdravlja, odnosno invaliditeta.
II. KORISNICI SOCIJALNE SKRBI

Članak 7.
Korisnici socijalne skrbi mogu biti samac, obitelj ili kućanstvo (u daljnjem tekstu: Korisnik), koji nisu u mogućnosti podmiriti osnovne životne potrebe vlastitim radom, prihodom od imovine ili iz drugih izvora, te druge osobe određene Zakonom.
Pomoći iz socijalne skrbi utvrđene ovom Odlukom osiguravaju se hrvatskim državljanima koji imaju prebivalište na području Grada najmanje godinu dana prije dana podnošenja zahtjeva, ako Zakonom ili ovom Odlukom ostvarivanje pojedinog prava nije utvrđeno na drugi način.
Izuzetno, pravo na pojedinu pomoć propisanu ovom Odlukom može se privremeno odobriti i osobama koje imaju prebivalište na području Grada manje od 1 godine, pod uvjetom da zakonito borave na području Grada, a nalaze se u izuzetno teškim životnim okolnostima.
III. UVJETI I KRITERIJI ZA OSTVARIVANJE POMOĆI IZ SOCIJALNE SKRBI

  Članak 8.

Pomoći iz socijalne skrbi utvrđene ovom Odlukom Korisnik može ostvariti ako  ispunjava jedan od sljedećih uvjeta:

1.) socijalni uvjet 

2.) uvjet prihoda
      1. Korisnik ispunjava socijalni uvjet ako na temelju rješenja Centra za socijalnu skrb (u daljnjem tekstu: Centar) ostvaruje pravo na zajamčenu minimalnu naknadu (u daljnjem tekstu: ZMN)
     2.  Korisnik ispunjava uvjet prihoda ako mu je prosječni mjesečni prihod u razdoblju od tri mjeseca prije podnošenja zahtjeva manji od cenzusa prihoda utvrđenog za tekuću godinu i to:

a) za samca .............................................1.000,00 kuna

b) za dvočlano kućanstvo........................1.400,00 kuna

c) za tročlano kućanstvo..........................1.800,00 kuna

d) za svakog daljnjeg člana ....................+ 300,00 kuna 

Cenzus prihoda za tekuću godinu može se mijenjati Odlukom Gradskog vijeća.
Prihodom u smislu točke 2. ovog članka smatra se iznos prosječnog mjesečnog prihoda samca ili obitelji ostvarenog u tri mjeseca koji prethode mjesecu u kojem je podnesen zahtjev za ostvarivanje prava, a čine ga ukupni primici, ukupni dohodak i sva materijalna sredstva koja samac ili obitelj, odnosno članovi kućanstva ostvare po osnovi rada, mirovine, prihoda od imovine, naknada ili primitaka prema drugim propisima, sredstvima obveznika uzdržavanja ili prihodima ostvarenim na neki drugi način.
 Poljoprivredniku i članu njegovog kućanstva koji obavlja poljoprivrednu djelatnost kao jedino ili glavno zanimanje, te na temelju poljoprivredne djelatnosti ima obvezno mirovinsko i zdravstveno osiguranje, prosječni mjesečni prihod utvrđuje se prema godišnjoj poreznoj prijavi ili prema rješenju nadležne porezne uprave o godišnjem paušalnom iznosu poreza na dohodak.

 Odredba prethodnog stavka ovoga članka ne primjenjuje se na poljoprivrednika samca starijeg od 65 godina života, kao ni na kućanstvo koje obavlja poljoprivrednu djelatnost kao jedino ili glavno zanimanje, čiji su svi članovi stariji od 65 godina života. 
U prihod iz točke 2. ovog članka ne uračunavaju se svi doplatci i novčane naknade navedene u članku 31. Zakona. 
           Za ostvarivanje pojedinih pomoći utvrđenih ovom Odlukom mogu se propisati i drugi uvjeti, ovisno o prirodi pojedinog prava.

Članak 9.
Sve radno sposobne osobe, koje u skladu sa odredbama ove Odluke ostvaruju neki oblik novčane pomoći, na poziv Grada trebaju se odazvati i dobrovoljnim radom pomoći u radu humanitarnih udruga ili u akcijama koje Grad inicira i svojim učešćem doprinijeti zajednici. Ukoliko se ne odazovu, korištenje pomoći iz ove Odluke može se, pokretanjem postupka, obustaviti.
IV.  POMOĆI IZ SOCIJALNE SKRBI
Članak 10.
            U skladu s Programom socijalne skrbi Grada, ovom Odlukom uređuju se pomoći iz socijalne skrbi kako slijedi:
          SUBVENCIJE I POMOĆI:
1. naknada za troškove stanovanja,

2. subvencija troškova smještaja u ustanovama predškolskog odgoja na području
    Grada.
3. potpore i pomoći učenicima i studentima,

4. subvencija autobusnog prijevoza učenika i studenata s područja Grada,
5. prigodne pomoći za Uskrs i Božić,

6. božićnica obiteljima poginulih hrvatskih branitelja iz Domovinskog rata,

7. jednokratna novčana pomoć,

8. izvanredne intervencije po zaključku Gradonačelnika,
9. jednokratna novčana pomoć za svako novorođeno dijete
          10. pomoć u organiziranju prijevoza osoba s invaliditetom i djece s teškoćama, 
          11. donacije socijalno – humanitarnim udrugama Grada.
          12. potpore radu socijalne samoposluge

1. Naknada za troškove stanovanja
Članak 11.
          Pravo na naknadu za troškove stanovanja mogu ostvariti korisnici ZMN. Naknada za troškove stanovanja priznaje se Korisniku ZMN sukladno odredbama Zakona.
Troškovi stanovanja odnose se na troškove najamnine, električne energije, vode, odvoza komunalnog otpada i ogrjeva. 

           Pomoć za podmirenje troškova ogrjeva odobrava se jednom godišnje korisnicima ZMN Centra, na temelju Odluke skupštine Splitsko-dalmatinske županije za tekuću godinu i prijenosa sredstava na račun Grada.

2. Subvencija troškova smještaja u ustanovama predškolskog odgoja na području

    Grada 
                                                            Članak 12.
1.) Od obveze plaćanja programa predškolskog odgoja za godinu koja prethodi polasku u  školu, korisnici subvencije oslobađaju se u cijelosti za:
- dijete bez oba roditelja,
- dijete čiji je roditelj (skrbnik, udomitelj) korisnik ZMN Centra za socijalnu skrb,
- dijete čiji roditelj koristi pravo na dopust za njegu djeteta po članku 23. Zakona o rodiljnim
   i roditeljskim potporama (N.N. 85/08, 110/08, 34/11, 54/13, 152/14, 59/17), odnosno dijete
   s teškoćama (na temelju nalaza i mišljenja Zavoda za vještačenje, profesionalnu

   rehabilitaciju i zapošljavanje osoba s invaliditetom ili Rješenja Centra).
- dijete HRVI sa 100 % stupnjem tjelesnog oštećenja
2.) Cijena programa predškolskog odgoja umanjuje se 30% za: 
- dijete samohranog roditelja, 
- dijete HRVI iz Domovinskog rata sa stupnjem tjelesnog oštećenja do uključujući 50%.
3.) Cijena programa predškolskog odgoja umanjuje se 50% za:
- dijete HRVI iz Domovinskog rata sa 60% ili višim stupnjem tjelesnog oštećenja 
- dijete MVI ili civilnog invalida sa 80% ili višim stupnjem tjelesnog oštećenja
- dijete s teškoćama (na temelju nalaza i mišljenja Zavoda za vještačenje, profesionalnu

   rehabilitaciju i zapošljavanje osoba s invaliditetom ili Rješenja Centra),
 4.) Za drugo i svako slijedeće istovremeno upisano dijete iz iste obitelji program predškolskog odgoja je besplatan.
3. Potpore i pomoći učenicima i studentima

Članak 13.
a) Pomoć u nabavci obveznih udžbenika za učenike osnovnih i srednjih škola.
Ovu mjeru, uz Odjel, provodi i Socijalno vijeće Grada Sinja (u daljnjem tekstu: Socijalno vijeće), a realizira se novčanom pomoći za kupnju ili sufinanciranje kupnje udžbenika.
Uvjete i iznose pomoći za tekuću godinu utvrđuje Gradonačelnik.

Pravo na  pomoć nemaju učenici koji ovo pravo mogu ostvariti po nekoj drugoj osnovi.

b) Stipendije za  studente iz obitelji slabijeg imovnog stanja.
Ova mjera se odnosi na redovite studente čiji su roditelji korisnici ZMN, te druge studente slabijeg imovnog stanja. Kriteriji za dodjelu i visina stipendije utvrđuju se posebnim Pravilnikom i Natječajem za dodjelu stipendija.
             c) Pomoć u sufinanciranju troškova školovanja / studiranja djece dužnosnika Grada

                 Sinja, koji je izgubio život ili umro za vrijeme trajanja mandata dužnosnika Grada

                 Sinja. 

Ova mjera  odnosi se na sufinanciranje troškova redovitog školovanja / studiranja djece dužnosnika Grada Sinja, koji je izgubio život ili umro za vrijeme trajanja mandata dužnosnika u Gradu Sinju.

Gradonačelnik Grada Sinja na temelju zamolbe podnositelja, može zaključkom odobriti sufinanciranje troškova redovitog školovanja / studiranja djece dužnosnika Grada Sinja, koji je izgubio život ili umro za vrijeme trajanja mandata dužnosnika u Gradu Sinju.

Zamolba iz prethodnog stavka može se podnijeti u roku od dvije godine od dana kada je dužnosnik izgubio život ili umro za vrijeme trajanja mandata dužnosnika u Gradu Sinju.

Gradonačelnik Grada Sinja i podnositelji zahtjeva zaključuju Ugovor o sufinanciranju troškova redovitog školovanja/studiranja, koji ugovor se zaključuje za vrijeme redovitog školovanja /studiranja, uz uvjet dostave dokaza o redovitom školovanju/studiranju na početku svake školske/akademske godine.

Iznos sufinanciranja troškova školovanja iz prethodnog stavka određuje se Zaključkom gradonačelnika o utvrđivanju iznosa sufinanciranja troškova školovanja, na početku svake Proračunske godine za tekuću godinu.

Zaključak iz prethodnog stavka donosi se do 20. siječnja svake godine za tekuću godinu uvažavajući trenutnu gospodarsku situaciju i mogućnosti Proračuna, u mjesečnom iznosu koji je najmanje jednak iznosu stipendija koje se dodjeljuju studentima s područja Grada Sinja za svaku akademsku godinu, a najviše u iznosu od 1.000,00 kuna za svakog korisnika.

U slučaju nedonošenja Zaključka iz prethodnog stavka do utvrđenog roka, iznos sufinanciranja troškova školovanja za tekuću Proračunsku godinu  određuje se u  mjesečnom iznosu stipendije koja se dodjeljuje studentima s područja Grada Sinja za važeću akademsku godinu. 

Iznos sufinanciranja iz prethodnih stavaka, isplaćivat će se tromjesečno za vrijeme trajanja školske/akademske godine na žiro-račun svakog korisnika ili žiro-račun njihovog roditelja odnosno drugog skrbnika s pozicije Proračuna, ostale naknade građanima i kućanstvima iz proračuna - naknade u novcu, na način i u postupku kako se vrše isplate studentskih stipendija.

4. Subvencija autobusnog prijevoza učenika i studenata s područja Grada

Članak 14.

             Ova subvencija odnosi se na troškove javnog prijevoza za učenike i studente na školovanju u Sinju, Splitu i Kninu.

              Iznos subvencije utvrđuje Gradsko vijeće.

              Za svaku školsku, odnosno akademsku godinu s koncesionarima prijevoza, Gradonačelnik  sklapa posebne Ugovore.

5. Prigodne pomoći za Uskrs i/ ili Božić
Članak 15.

Korisnicima koji ispunjavaju socijalni uvjet iz članka 8. ove Odluke dodjeljuje se prigodna pomoć u obliku dara u naravi.

Vrstu i cijenu dara u naravi određuje Socijalno vijeće.
 Umirovljenicima i nezaposlenim osobama iz evidencije Hrvatskog zavoda za zapošljavanje dodjeljuje se pomoć kao uskrsnica ili božićnica za Uskrs ili Božić.

Iznos mirovine kao cenzus prihoda do kojeg se ostvaruje pomoć iz stavka 3. ovog članka, te visinu iznosa uskrsnice ili božićnice određuje Gradonačelnik.
 6. Božićnice obiteljima i djeci poginulih hrvatskih branitelja iz Domovinskog rata
Članak 16.
           Ovaj dar dodjeljuje se roditeljima, udovicama i djeci poginulih hrvatskih branitelja iz Domovinskog rata za Božić.
            Novčana sredstva za ovaj dar osiguravaju se u Proračunu Grada, a dodjeljuju se Udrugi roditelja i udovica poginulih, nestalih i smrtno stradalih hrvatskih branitelja iz Domovinskog rata.
7. Jednokratna novčana pomoć
Članak 17.
           Jednokratna novčana pomoć može se odobriti samcu ili obitelji koji zbog trenutačnih okolnosti (bolest, smrt člana obitelji, elementarna nepogoda i sl.) ili trenutne nezaposlenosti nisu u mogućnosti u cjelosti ili djelomično zadovoljiti osnovne životne potrebe, a ispunjavaju jedan od uvjeta navedenih u članku 8. ove Odluke. 
           Ovu pomoć ne ostvaruje podnositelj zahtjeva ako nije evidentiran kao nezaposlena osoba pri nadležnoj službi za zapošljavanje, osim u slučajevima propisanim člankom 24. Zakona.

           Pravo na jednokratnu novčanu pomoć za podmirenje dijela pogrebnih troškova nakon smrti člana obitelji ne ostvaruje obitelj umrlog ako ovu pomoć može ostvariti preko Centra.

           Za  navedene okolnosti, novčana pomoć može se odobriti u iznosu do najviše 3.000,00 kuna. 
           Nadležni upravni odjel provodi upravni postupak i donosi rješenje o ostvarivanju prava na pomoć na temelju prijedloga Socijalnog vijeća Grada Sinja.
           Pravo na jednokratnu novčanu pomoć zbog nezaposlenosti ne može ostvariti samac ili kućanstvo ako je korisnik naknade za troškove stanovanja iz članka 11. ove Odluke.

8. Izvanredne intervencije po zaključku Gradonačelnika

Članak 18.
     U slučaju većih elementarnih nepogoda kao što su požar, potres ili poplava, kao i težih oboljenja i visokih troškova liječenja, jednokratna novčana pomoć može se odobriti do iznosa od 10.000,00 kuna.
          Za poboljšanje loših uvjeta stanovanja (prema procjeni vještaka) može se odobriti pomoć u naravi do iznosa od 20.000,00 kuna. 

          Pomoć iz prethodnog stavka ne ostvaruje podnositelj zahtjeva ako nije evidentiran kao nezaposlena osoba pri nadležnoj službi za zapošljavanje, osim u slučajevima propisanim člankom 24. Zakona.

           Ova pomoć može se odobriti i osobama koje ne ispunjavaju uvjete iz članka 8. ove Odluke. 
            U slučaju smrti osoba bez obitelji koje su imale prebivalište u Gradu Sinju, pomoć za podmirenje osnovnih pogrebnih troškova može se odobriti na zahtjev Centra ili pogrebnog poduzeća koje je izvršilo uslugu pokopa, s pravom nadoknade pogrebnih troškova iz ostavine umrlog, ako se ova pomoć ne može ostvariti preko Centra. 
             Odluku o odobravanju ovih pomoći donosi Gradonačelnik na prijedlog socijalnog vijeća ili nadležnog upravnog odjela.

            Odluke o jednokratnim pomoćima iz ovog članka u iznosu od 3.000,00 kuna i više, koje donosi Gradonačelnik, objavit će se u Službenom glasniku Grada Sinja.

9. Jednokratna novčana pomoć za svako novorođeno dijete
Članak 19.
              Pravo na novčanu naknadu za novorođeno dijete s prijavljenim prebivalištem na području Grada Sinja, imaju roditelji ako podnesu zahtjev do navršenih 6 mjeseci života djeteta, uz uvjet da jedan od roditelja ima prebivalište na području Grada Sinja najmanje godinu dana prije podnošenja zahtjeva. 
             Iznos novčane naknade za prvo novorođeno dijete u obitelji iznosi 4.000,00 kuna, za drugo dijete naknada iznosi 6.000,00 kuna, za treće i svako slijedeće novorođeno dijete naknada iznosi 15.000,00 kuna.
              Ovo pravo se odnosi i na posvojenu djecu ako posvojitelji podnesu zahtjev u roku 6 mjeseci od dana posvojenja. 

             Ovo pravo se, po istom osnovu, ne može ostvariti na dva mjesta u Republici Hrvatskoj. Ako jedan od roditelja ili posvojitelja ima prebivalište izvan Grada Sinja, uz zahtjev se prilaže i potvrda da pravo na naknadu za novorođeno ili posvojeno dijete nije iskorišteno u toj jedinici lokalne samouprave. 
10. Pomoć u organiziranju prijevoza osoba s invaliditetom i djece s teškoćama

Članak 20.
            Pomoć u organiziranju prijevoza osoba s invaliditetom provodi se sukladno ugovoru koji Grad zaključi s ovlaštenim pružateljem usluge prijevoza.

11. Donacije socijalno - humanitarnim udrugama Grada
Članak 21.
          Financiranje programa i projekata socijalno-humanitarnih udruga provodi se putem javnog poziva ili natječaja.
          Financijska sredstva dodjeljuju se izravno, bez objavljivanja javnog poziva ili natječaja  samo u iznimnim slučajevima, kada se dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode ili kada se dodjeljuju udruzi s javnim ovlastima  (HGSS, Gradsko društvo Crvenog križa Sinj).

Udruge su dužne Odjelu podnositi izvješće o svojim aktivnostima i korištenju sredstava.

12. potpore radu socijalne samoposluge
Članak 21. b.

Cilj uvođenja ovog prava u socijalni program Grada Sinja je da se socijalno ugroženim samcima i obiteljima s područja Grada Sinja, osiguraju minimalni egzistencijalni uvjeti pružanjem materijalne pomoći u prehrambenim i drugim proizvodima.  

Jedna od zadaća Gradskog društva Crvenog Križa Sinj jest prikupljanje i pružanje humanitarne pomoći građanima koji zbog trenutne životne situacije ili trajnih teškoća u podmirivanju i zadovoljavanju temeljnih životnih potreba nisu u stanju samostalno osigurati život dostojan ljudske osobe. Takvom situacijom u društvu posebno su pogođene, starije, bolesne i nemoćne osobe te nezaposleni“.       

     
Korisnici zajamčene minimalne naknade Centra za socijalnu skrb i članovi njihovih obitelji, a nerijetko i drugi siromašni građani koji su u potrebi obraćaju se osnivačima socijalne samoposluge (Socijalno vijeće Grada Sinja i GDCK Sinj) i udrugama partnerima. Ulaskom u evidenciju korisnika dobivaju informacije o terminima dolaska u socijalnu samoposlugu po besplatnu hranu i higijenske potrepštine.

Grad Sinj materijalno i financijski podupire rad Socijalne samoposluge kroz Program javnih potreba u socijalnoj skrbi.

V. NADLEŽNOST I POSTUPAK
Članak 22.
Postupak za ostvarivanje prava iz socijalne skrbi utvrđenih ovom Odlukom pokreće

se na temelju zahtjeva stranke, njezinog bračnog druga, punoljetnog djeteta, skrbnika ili udomitelja, i vodi se sukladno Zakonu o općem upravnom postupku (N.N. 47/09).
Zahtjev se, preko pisarnice, podnosi Odjelu. Uz zahtjev za ostvarivanje prava iz socijalne skrbi, kao i tijekom korištenja prava, podnositelj je dužan dostaviti, odnosno predočiti Odjelu odgovarajuće isprave odnosno dokaze potrebne za ostvarivanje prava.

Uz zahtjev se obvezno prilaže pisana izjava/Privola podnositelja zahtjeva i punoljetnih članova kućanstva kojom se Odjelu daje suglasnost da provjerava, obrađuje, čuva i koristi navedene podatke sukladno važećim propisima.
Odjel može odlučiti da se u pojedinom slučaju ispitaju relevantne činjenice i okolnosti

od kojih zavisi ostvarivanje pojedinog prava posjetom obitelji podnositelja zahtjeva ili na drugi odgovarajući način.
Članak 23.
              Odjel će na službenim internetskim stranicama Grada Sinja i/ili na mjestu gdje se zaprimaju zahtjevi za ostvarivanje prava, na prikladan način istaknuti obrasce i popis odnosno pregled odgovarajućih isprava odnosno dokaza potrebnih za ostvarivanje pojedinih prava propisanih ovom Odlukom.
Članak 24.
Ostvarivanje prava, u pravilu, započinje teći od prvog dana slijedećeg mjeseca nakon

podnošenja  zahtjeva, ukoliko se radi o trajnom pravu.

Odjel može, u opravdanim  slučajevima, odlučiti da ostvarivanje prava započne u mjesecu u kojem je podnesen zahtjev.
Članak 25.
O zahtjevu za  ostvarivanje  prava  odnosno  pomoći propisanih  ovom  Odlukom u prvom  stupnju  odlučuje  Odjel  svojim  rješenjem,  ukoliko  ovom  Odlukom nije drukčije 
određeno.

O žalbi protiv rješenja Odjela odlučuje nadležno upravno tijelo Splitsko - dalmatinske županije.
Članak 26.
U tijeku korištenja prava korisnik je dužan najmanje jednom godišnje dostaviti odnosno predočiti odgovarajuće isprave odnosno dokaze o kojima ovisi daljnje ostvarivanje prava, ukoliko ovom Odlukom nije određen kraći rok za ostvarivanje pojedinih prava.

Odjel može, radi preispitivanja osnovanosti ostvarivanja prava (revizija) utvrditi i kraći rok od roka određenog u prednjem stavku.

Ako se promjene okolnosti o kojima ovisi ostvarivanje pojedinog prava iz socijalne skrbi, Odjel će donijeti novo odgovarajuće rješenje.

Korisnik je dužan Odjelu prijaviti svaku promjenu činjenica koje utječu na ostvarivanje prava propisanih ovom Odlukom najkasnije u roku 15 dana od dana nastanka promjene.
Članak 27.
Odjel ima pravo nadzirati da li se sredstva odobrena za ostvarivanje prava po odredbama ove Odluke koriste u svrhu za koju su namjenjena.  

Na zahtjev Odjela korisnik je dužan pružiti pisane dokaze o korištenju odobrenih sredstava. 
Ako korisnik ne izvršava obvezu iz stavka 1. ovog članka duže od dva mjeseca, Odjel će pozvati i upozoriti korisnika. Ukoliko se korisnik ne odazove pozivu ili nakon upozorenja nastavi nenamjenski koristiti odobrena sredstva, utvrdit će se prestanak prava po službenoj dužnosti.
VI. PRIJELAZNE I ZAVRŠNE ODREDBE
Članak 28.
             Korisnicima, kojima je neko od prava u smislu ove Odluke utvrđeno na temelju Pravilnika o socijalnoj skrbi Grada Sinja («Službeni glasnik Grada Sinja» broj 5/10, 2/14, 3/14, 1/15, 4/16, 16/18), osigurava se nastavak korištenja tih prava u skladu s izdanim rješenjima ili zaključcima Gradonačelnika, dok za ostvarivanje tih prava postoje uvjeti.

Članak 29.
            Stupanjem na snagu ove Odluke, prestaje važiti Pravilnik o socijalnoj skrbi Grada Sinja («Službeni glasnik Grada Sinja» broj 5/10, 2/14, 3/14, 1/15, 4/16, 16/18.). 
Članak 30.
Ova Odluka stupa na snagu osmi dan od dana objave u Službenom glasniku Grada Sinja.
                                   Gradsko vijeće Grada Sinja

                                               KLASA: 550-01/19-01/2
                                               URBROJ: 2175/01-01-19-2
                                               Sinj, 29. ožujka 2019. godine
                                                                                                                        Potpredsjednik:

                                                                                                                  Anđelko Bilandžić 

